**GUSTAV TÖNNIES IN SINOVI**

Gustav Johan Ludvig Tönnies, ustanovitelj številnih podjetij v Ljubljani in širše v srednji in jugovzhodni Evropi, je bil rojen na Švedskem 1814 (v Stralsundu, na Baltski obali). Praktične in študijske izkušnje je pridobil v večjem delu Evrope (Nemške dežele, Češka, Švica, Francija, Norveška, Švedska, Rusija, Avstrija – Gradec). V Ljubljano je prišel iz Gradca 1845 na povabilo župana Hradetzkega, da bi zgradil ostrešje Kolizeja. Prišel pa je v Ljubljano tudi zaradi poslovnih priložnosti, ki jih je nudila gradnja železnice Dunaj – Trst. V Ljubljani je ustanovil tesarsko podjetje in ga razširil na področje gradbeništva, proizvodnjo gradbenih materialov, livarstva in stojne industrije. V Ljubljani se je tudi poročil s Slovenko Amalijo Malovrh Tönnies (1829 - 1906), s katero sta imela devet otrok, pet sinov pa se je po šolanju tudi aktivno vključilo v obstoječa podjetja, s čimer so bistveno prispevali h kontinuiteti delovanja Tönnies-ovih podjetij, ki so delovala še v medvojnem obdobju in vse do konca II. svet. vojne.

Gustav Tönnies je sodeloval pri gradnji železnikih postaj na progi Ljubljana – Trst, Ljubljana – Trbiž. V Trstu je zgradil skladišča v pristanišču in železniško postajo. Gradbeno podjetje je v d.p. 19. stol p.p. 20. stol zgradila vrsto prepoznavnih javnih zgradb v Ljubljani: Opero, Sodno palačo, Mladiko (danes Ministrstvo MZZ), zgradbo Banke Slovenije, Ljubljanski dvor, centralni objekt Ljubljanske pošte ter številne industrijske objekte: pivovarno Kozler, Tobačno tovarno, Cukrarno, kot tudi mnoge danes eminentne stanovanjske zgradbe v Ljubljani. Postavil je Opekarno v Kosezah v Ljubljani ter »Strojne tovarne in livarne v Ljubljani« (l. 1871), ki so postale temelj za povojno Tovarno Litostroj. Leta 1858 je zgradil v Ljubljani prvo parno žago, imel mizarsko delavnico, in parketarno ter kupil kamnolome v Nabrežini, Momjanu in Repentabru. Do ustanovitve Kranjske stavbne družbe leta 1873 je bilo Tönniesovo največje industrijsko stavbno podjetje na Kranjskem. Leta 1871 je s Filipom Dobnerjem, nekdanjim ravnateljem železarne na Dvoru, ustanovil železolivarno in strojno tovarno ob Dunajski cesti v Ljubljani. Po ljubljanskem potresu 1895 je bilo Tönniesevo gradbeno podjetje med največjimi – zato so imeli velik delež pri obnovi. Takrat je nastala večina novih javnih zgradb. Te gradbene dosežke pa so že izvajali njegovi sinovi.

* Gustav Tönnies (oče) je deloval od 1845 – 1884 v Ljubljani, Gradcu, Trstu in Trbižu.
* Gustav mlajši je gradil v Trstu in Ljubljani, 1882 – 1918.
* Adolf je deloval v Trstu in Ljubljani, vodil gradbeno podjetje v Ljubljani, 1886 – 1900 (gradbena dela za južno žel. v Trstu in 1883 napravil pri tehn. odd. namestništva izpit za mojstra in pridobil koncesijo za Trst).
* Viljem je deloval v Ljubljani, upravljal strojno tovarno in livarno, 1884 – 1918.
* Rudolf je kot arhitekt deloval v Sarajevu, Ljubljani in Zagrebu, pa tudi na Dunaju, Reki in Beogradu (kot inž. gradbeništva stopil v službo pri hrvaški vladi v Zagrebu, zatem pa vodilni arhitekt pri vladi BiH v Sarajevu), 1896 – 1928.
* Emil pa v Ljubljani in Trstu, 1892 – 1918, upravljal je kamnolome v Nabrežini in Repentabru ter ljubljansko gradbeno podjetje (od razpada Avstro-Ogrske do leta 1936).

Pomembno priznanje prvemu gospodarstveniku 19. stoletja na Slovenskem Gustavu Tönniesu pomeni tudi odlikovanje cesarja France Jožefa s prestižnim zlatim križcem s krono, ki mu je bilo podeljeno v letu 1883 ob 600-obletnici priključitve Kranjske k Habsburški monarhiji.

Prilagamo seznam podjetij, organizacij in bank, s katerimi so sodelovali Gustav Tönnies in sinovi:

Gradbeno podjetje G. Tönnies nasledniki d.z.o.z, Ljubljana

Strojne tovarne in livarne, Ljubljana (pred letom 1918)

Obnova – gradbena družba d.z.o.z, Ljubljana

Ljubljanska kreditna banka

Hrvatsko-slavonska hipotekarna banka

Wiener Bank Verein

Zemaljska banka za BIH

Zagrebačko gradjevno dioničko društvo, Zagreb (1920)

Bosansko-hercegovačko gradjevno dioničko društvo, Sarajevo (1907)

Jadranska banka

Zaradi širokega delovanja Tönniesovih podjetij v celotnem teritoriju srednje in jugovzhodne Evrope, pa tudi zaradi časovno obsežnega zajema delovanja podjetij, ki so jih upravljali njegovi sinovi (skupaj skoraj 100 let), domnevamo, da se arhivsko gradivo o delovanju Tönniesovih podjetij nahaja v več arhivih tega prostora, vključujoč: **Deželni arhiv Gradec, Državni arhiv Trst, Hrvatski državni arhiv, Državni arhiv u Zagrebu, Državni arhiv na Reki, Državni arhiv v Pazinu, Istorijski arhiv Sarajeva, Arhiv BiH, Istorijski arhiv Beograda, Arhiv Srbije in Avstrijski državni arhiv. V slovenskem okviru bo pričakujemo sodelovanje sledečih arhivov: Zgodovinski arhiv Ljubljana, Zgodovinski arhiv Celje, Pokrajinski arhiv Koper.**

Zaradi pomembnosti tega gospodarstvenika v 19. in 20. stol. pa tudi zaradi relativno malo raziskanih področij njegovega dela in njegovih sinov, Arhiv Republike Slovenije na iniciativo Društva slovensko-švedskega prijateljstva pričenja projekt zbiranja podatkov o arhivskem gradivu tj. dosežkih in delovanju Tönniesovih podjetij v celotnem prostoru, ki zajema naštete arhive.

(povzeto po članku »Graditelji Ljubljane Gustav Tönnies in sinovi«, v Moj Volvo magazin, 2018)

O drugih dogodkih in objavah povezanih z družino Tönnis lahko preberete na:

<https://www.zrc-sazu.si/sl/dogodki/simpozij-o-dediscini-druzine-tonnies>

<https://www.slovenska-biografija.si/oseba/sbi713833/>

<https://www.delo.si/znanje/izobrazevanje/kabinet-cudes-tonniesova-tracna-zaga.html>

<https://www.slovensko-svedsko-drustvo.si/>

Pripravila:

mag. Natalija Glažar